**Ervín** (**Erwin**) **Schulhoff** (\* 8. jún 1894, Praha – † 18. august 1942, Wülzburg) bol česko-nemecký hudobný skladateľ a klavirista židovského pôvodu. Je otcom českého filmového režiséra Petra Schulhoffa.

Život
-----

Ervín Schulhoff pochádzal z nemecky hovoriacej hudobnej rodiny. Po matke bol vnukom husľového virtuóza Heinricha Wolfa (1813 – 1898) a jeho prastrýko bol žiak Václava Jana Tomáška hudobný skladateľ Julius Schulhoff (1825 – 1899). Na pražské konzervatórium bol prijatý už v desiatich rokoch na odporúčanie Antonína Dvořáka a stal sa žiakom Henricha Kaana. Potom pokračoval v štúdiu vo Viedni, Lipsku a v Kolíne nad Rýnom. Medzi jeho učiteľmi bol aj Max Reger. V devätnástich rokoch získal klavírnu cenu Felixa Mendelssohna-Bartholdyho a o päť rokov neskôr aj cenu za kompozíciu.

Za prvej svetovej vojny bojoval v radoch talianskych legionárov. Po vojne žil Schulhoff v rokoch 1919 až 1923 v Nemecku. Vojnová skúsenosť poznačila jeho pohľad na svet i na umenie, v Drážďanoch sa preto pripojil k nemeckej ľavicovej avantgarde a založil so svojimi priateľmi-umelcami skupinu „Werkstatt der Zeit". Zaujímal sa o expresionizmus a atonality, inicioval koncerty predstavujúce tvorbu Druhej viedenskej školy. Potom sa pridal k berlínskemu dadaistickému hnutiu vedenému maliarmi Georgom Groszom a Ottom Dixom. Z tej doby pochádza tiež silné zaujatie džezom. Inšpirovalo ho aj dielo Igora Stravinského a po jeho vzore používal súčasne postupy impresionizmu, expresionizmu aj neoklasicizmu.

V roku 1923 sa vrátil do Čiech a venoval sa koncertnej činnosti a najmä propagácii najmodernejších skladateľských smerov. Spolupracoval s Aloisom Habom na rozvoji štvrťtónovej hudby. Stal sa klaviristom Československého rozhlasu v Prahe, Brne aj v Ostrave. Spolu s Oldřichom Letfusom vytvoril klavírne duo, ktoré sa zaoberalo prevažne interpretáciou súčasnej hudby. Okrem toho vyučoval na pražskom konzervatóriu skladbu.

Vo svojej tvorbe vychádzal z neskorého impresionizmu a expresionizmu, čoskoro však získala jeho tvorba experimentálny charakter. Jeho diela vynikajú pregnantnými rytmami a zvukovou farebnosťou. Do jeho tvorby sa premietlo aj povojnové opojenie džezom, ktorého prvky preniesol aj do svojich vážnych skladieb. Stal sa významným hosťom festivalov Medzinárodnej spoločnosti pre súdobú hudbu.

V tridsiatych rokoch sa Schulhoff pod vplyvom nastupujúceho nacizmu, ktorý kvôli jeho židovskému pôvodu spôsobil koniec jeho kariéry v Nemecku, stal vášnivým zástancom komunistických ideí. V roku 1932 zhudobnil Komunistický manifest a o rok neskôr odišiel do Sovietskeho zväzu, kde získal čestné občianstvo. S tým súvisí aj prerod umelecký. Odvrhol všetky experimentálne smery a snažil sa o hudbu všeobecne zrozumiteľnú. Výrazom toho je napr. *Symfónia slobody* z rokov 1940-41.

Neopustil však nikdy džez. V rokoch 1933 až 1935 hral v orchestri Jaroslava Ježka v Oslobodenom divadle v Prahe a až do roku 1939 aj v ostravskom rozhlase. Skomponoval dokonca džezové oratórium *H.M.S. Royal Oak* (1930) pre rozprávača, džezového speváka, zmiešaný zbor a orchester. Z tohto inšpiratívneho zdroja pochádza jeho zrejme najznámejšia skladba *Hot Sonate* (1930) pre altový saxofón a klavír.

Po okupácii zvyšku Česka v roku 1939 hodlal Schulhoff emigrovať do Sovietskeho zväzu. Počas čakania na vízum však bol v Prahe zatknutý a deportovaný do koncentračného tábora Wülzburg v Bavorsku, kde 18. augusta 1942 zomrel na tuberkulózu. Jeho dve posledné symfónie (č. 7 a 8), na ktorých začal pracovať vo väzení, zostali nedokončené.

Dielo
-----

* 1. Symfónia, op. 50 (1925)
* 2. Symfónia, op. 81 (1932)
* 3. Symfónia, op. 85 (1935)
* 4. Symfónia, op. 88 - *Španielska* (1936-37)
* 5. Symfónia, op. 89 - *À Romain Rolland* (1938/ 39)
* 6. Symfónia, op. 94 - *Symfónia slobody* (1940/ 41)
* 7. Symfónia, op. 98 - *Eroica* (1941, klavírny skica)
* 8. Symfónia, op. 99 (1942, skica)
* *Plamene* (opera) libreto: Karel Josef Beneš, 1932
* *Bařtipán*, hudba k divadelnej hre Molière: *Měšťák šlechticem*
* *Ogelala*, (balet)
* *H.M.S. Royal Oak* (džezové oratórium - 1930)
* *Hot Sonate* (1930)
* *Komunistický manifest*, op. 82 (1932)
* 2 klavírne koncerty
* *Die Wolkenpumpe* - piesňový cyklus na slová Hansa Arpa, Op. 40 (1922)
* Suita pre komorný orchester
* Divertissement pre hoboj, klarinet a fagot
* Sláčikové kvartetá a sláčikový sextet
* *Bassnachtigall*, tri skladby pre kontrafagot (1922)
* *Sonata Erotica*, pre trúbku (1919)
* *Landschaften* - symfónia pre mezosoprán a orchester, op. 26 (1912)
* *Menschheit* - symfónia pre alt a orchester, op. 28 (1919)

Referencie
----------

1. ↑  Matričný záznam o narodení a obriezke
2. ↑   *Petr Schulhoff* [online]. Kinobox.cz, [cit. 2017-02-26]. Dostupné online. (po česky)

* *Tento článok je čiastočný alebo úplný preklad článku Ervín Schulhoff na českej Wikipédii.*

Iné projekty
------------

Commons
* Spolupracuj na Commons Commons ponúka multimediálne súbory na tému **Ervín Schulhoff**

Literatúra
----------

* Josef Bek: *Erwin Schulhoff: Leben und Werk* (Hamburg, 1994), ISBN 3-928770-27-6
* Josef Bek: *Erwin Schulhoff: Musik in Theresienstadt* (Berlin, 1991)

Externé odkazy
--------------

* Životopis na Czech Music.org
* Heslo v Českom hudobnom slovníku
* Životopis na stránkach Českého rozhlasu

Autoritné údaje: * abART: 19261
* BnF: 13899558p
* GND: 11910783X
* ISNI: 0000 0001 2129 1255
* LCCN: n81132048
* NK ČR: jn19990209756
* VIAF: 39563213
* WorldCat: lccn-n81132048